**Informatīvais ziņojums**

**“Par priekšlikumu uzsākt jaunu valsts mēroga izložu projektu ar sabiedriskā labuma mērķi”**

1. **Situācijas apraksts**

Latvijā valsts mēroga izlozes tiek strukturētas, ieņēmumus izmantojot trīs mērķiem – izveidojot laimestu fondu, sedzot loteriju ražošanas, pārdošanas un administrēšanas izmaksas un samaksājot valstij noteiktos nodokļus un izmaksājot dividendes. Dividendes tiek ieskaitītas valsts budžeta ieņēmumos un ir daļa no valsts budžeta ieņēmumiem, kas tiek izmantoti valsts budžeta kopējo izdevumu segšanai. Izņēmums ir valsts mēroga momentloterija Simtgades loterija, no kuras iegūto ieņēmumu daļa nonāk valsts budžetā kā dividendes, no kurām fiksēts dividenžu apjoms tiek novirzīts atbalsta stipendijām labākajiem Latvijas vidējo izglītības iestāžu absolventiem. Citiem vārdiem, Latvijas iedzīvotāji, kuri piedalās Simtgades loterijā, zina, ka ar dalību šajā loterijā tiek atbalstītas kāda skolēna izglītības iespējas pat, ja loterijas biļete ir bez laimesta.

Jāatzīmē, ka Eiropā ir ierasta prakse, ka valsts mēroga loteriju organizētājs piedāvā produktus, kas atbalsta sabiedriskā labuma mērķus – galvenokārt kultūru, izglītību un sportu, un sabiedrība ir informēta, ka peļņas daļa no naudas, kuru viņi tērē loterijas biļetes iegādei, tiek izmantota sabiedrības interesēs. Piemēram, apmēram 20% no Apvienotās Karalistes nacionālās loterijas ieņēmumiem tiek novirzīti iepriekš zināmiem sabiedriskā labuma projektiem, kurus administrē valsts nacionālās loterijas kopienu fonds (National Lottery Community Fund): 40% veselībai, izglītībai un labdarībai; 20% sportam; 40% kultūrai un kultūras mantojuma saglabāšanai.

Arī Latvijā Simtgades loterijas projekts ir izrādījies sekmīgs un apliecina sabiedrības atbalstu loteriju produktiem ar sabiedriskā labuma mērķi.

Simtgades loterija ir līdz šim nozīmīgākais nacionālās momentloterijas projekts, ko pēc Finanšu ministrijas (turpmāk – FM) iniciatīvas rīko valsts akciju sabiedrība “Latvijas Loto” (turpmāk – Latvijas Loto). Momentloterija ir īpaša ar lielo laimestu 100 000 eiro, mākslinieciski augstvērtīgu loterijas biļešu dizainu, TV papildspēli un sabiedriskā labuma mērķi - atbalsta stipendiju 500 eiro apmērā, ko mācību gada beigās iespējams saņemt katras Latvijas vidējās izglītības iestādes vienam labākajam absolventam.

Kopš Simtgades loterijas projekta uzsākšanas 2017.gada aprīlī trīs mācību gadu noslēgumos Simtgades izcilnieka stipendiju jau saņēmuši 1045 vidējo izglītības iestāžu izvirzītie spožākie absolventi (2017./2018. m.g. noslēgumā stipendijas saņēma 347 absolventi, 2018./2019. m.g. - 356 izcilnieki, bet 2019./2020. m.g. – 342 absolventi). Kopumā minētajā periodā sabiedriskā labuma mērķim novirzīti 522 500 *euro.*

Latvijas iedzīvotāju interese par Simtgades loteriju liecina par sabiedriskā mērķa nozīmību. Arī no skolām – skolotājiem, skolu vadītājiem un pašiem stipendiātiem – saņemtas pozitīvas atsauksmes par iespēju saņemt šādu novērtējumu un papildus motivāciju sasniegt augstākus rezultātus. Simtgades loterijas komunikācijā arvien uzsvērts, ka šis atbalsts absolventiem iespējams, pateicoties Latvijas iedzīvotājiem, kuri piedalījušies Latvijas Loto organizētajā Simtgades loterijā.

Augsti ir arī Simtgades loterijas pārdošanas un peļņas radītāji – pārdošanā šī gada beigās tiks laists jau devītais miljons Simtgades loterijas biļešu, un ir uzsākts darbs pie desmitā miljona biļešu dizaina izstrādes. Laika periodā no 2017.gada aprīļa līdz 2020.gada 30.septembrim kopējais Simtgades loterijas apgrozījums ir 37,9 miljoni *euro*, un pienesums valsts budžetā (nodokļu, nodevu un maksājumu par valsts kapitāla izmatošanu veidā) pārsniedz 6 milj. *euro*. Minētajā periodā Simtgades loterijas laimestos Latvijas iedzīvotāji saņēmuši vairāk nekā 23,7 milj. *euro*, t.sk., 100 000 *euro* laimēti 29 reizes, bet 10 000 *euro* laimesti - 148 reizes.

Latvijas valsts simtgades svinību pasākumu plāna 2017. – 2021.gadam ietvaros Simtgades loterijas sabiedriski nozīmīgais mērķis tiks īstenots arī 2020./2021. mācību gada noslēgumā, izmaksājot Simtgades stipendijas vidējo izglītības iestāžu izvirzītajiem absolventiem.

Ņemot vērā šo Latvijas pieredzi un nacionāla mēroga loteriju organizēšanas praksi citās valstīs, FM piedāvā paplašināt sabiedriskā labuma mērķu loterijas produktus, attīstot divas jaunas sporta tēmai veltītas valsts mēroga izlozes - momentloteriju “Sporta loterija” un interaktīvo izlozi “Sporto visi!”.

1. **Piedāvātais risinājums**

 Pēc Latvijas Olimpiskās Komitejas (LOK) iniciatīvas Latvijas Loto sadarbībā ar LOK ir izstrādājusi koncepciju valsts mēroga izložu projekta uzsākšanai, kas būtu veltīts noteiktam sabiedriskā labuma mērķim – finansiālam atbalstam sporta dzīves veicināšanai Latvijas izglītības iestādēs, kā arī nometnes “Personības akadēmija” rīkošanai.

 LOK un Latvijas Loto sadarbības projekta ietvaros Latvijas Loto plāno rīkot divas tematiskas loterijas – pirmo reizi Latvijā interaktīvo izlozi ar geotargetinga principu “Sporto visi!” un īpašu momentloteriju ar lielo laimestu vismaz 100 000 *euro* apmērā - “Sporta loterija”.

“Sporta loterijas” pārdošanu paredzēts uzsākt 2021.gada maijā, bet interaktīvo izlozi paredzēts uzsākt 2021.gada septembrī. Tās ietvaros reizi nedēļā tiks izlozēti nedēļas laimētāji un vienlaicīgi arī noteikta ģeogrāfiski tuvākā izglītības iestāde, kura piedalās projektā “Sporto visa klase” un kura varēs saņemt 5000 *euro* skolas sporta dzīves uzlabošanai. Katra izglītības iestāde gada laikā 5000 *euro* naudas summu varēs saņemt tikai vienu reizi, tādējādi dodot vienlīdzīgas iespējas citām tuvākajām skolām. Ja ģeogrāfiski vienādā attālumā no izlozes laimestu ieguvējiem atradīsies vairākas izglītības iestādes, kuras piedalās projektā “Sporto visa klase”, naudas atbalsta saņēmējs tiks izraudzīts izlozes veidā. Detalizēti noteikumi tiks izstrādāti sabiedriskā atbalsta mērķa nolikumā.

 Sabiedriskā atbalsta mērķis paredz arī atbalstu LOK “Personības akadēmijas” organizēšanai. Tā mērķis ir atrast potenciālos jaunos talantus sportā un ar vasaras nometnes palīdzību atbalstīt veselīga un sportiska dzīves veida nostiprināšanu un intereses veidošanu par tālāko izaugsmi sportā. Šī virziena ietvaros ir paredzēta personīgo sasniegumu novērtēšana katrā skolā, kas piedalās projektā “Sporto visa klase”. Labākie dalībnieki piedalītos reģionālajās sporta sacensībās Latvijas olimpiskajos centros Liepājā, Rīgā, Valmierā, Daugavpilī vai Rēzeknē. Finālisti vasarā dotos uz nometni “Personības akadēmija”.



***1.att. Atlases etapi dalībai nometnē “Personības akadēmija”.***

 Plānots, ka abu valsts mēroga izložu apgrozījums katrā pilnā gadā (12 mēnešu laikā) sasniegs 4 000 000 *euro* papildus Latvijas Loto vidēja termiņa darbības stratēģijā 2019. – 2021.gadam plānotajam apgrozījumam 2021.gadā, nodrošinot papildus peļņu, kas ļautu finansēt minētos pasākumus.

 Loteriju projektu plānots uzsākt 2021.gada maijā un turpināt to ik gadu bez termiņa ierobežojuma, ja tiek sasniegti apgrozījuma, peļņas, kā arī sociālie mērķi.



***2.att. Laika plāns.***

Lai šo priekšlikumu varētu īstenot, nepieciešams veikt izmaiņas vairākos ar 2021. gada valsts budžeta paketi saistītajos tiesību aktos.

Lai vismaz piecu gadu periodā Latvijas Loto ik gadu nodrošinātu papildus 375 000 *euro* dividenžu apjomu (neskaitot UIN) minēto sporta atbalsta pasākumu finansēšanai, nepieciešams nepiemērot iedzīvotāju ienākuma nodokli to laimestiem. Tas nodrošinās valsts mēroga momentloterijai “Sporta loterija” labvēlīgākus nosacījumus pārējo Latvijas Loto momentloteriju portfelī, kā arī pagarinās šīs momentloterijas dzīves ciklu, kas parasti šai momentloterijai būtu ap diviem gadiem, un nodrošinās nepieciešamo apgrozījumu sabiedriskā labuma mērķa īstenošanai ilgtermiņā. Simtgades loterijas piemērs uzskatāmi pierāda, ka tikai tāds valsts mēroga momentloterijas produkts, kura laimesti ir atbrīvoti no iedzīvotāju ienākuma nodokļa spēj nodrošināt stabilu papildus dividenžu apjomu sabiedriski nozīmīga mērķa īstenošanai ilgtermiņā.

 Attiecībā uz interaktīvo izlozi “Sporto visi!” jāņem vērā, ka šīs izlozes organizēšana vispār nebūtu iespējama, ja uz tās laimestiem netiktu attiecināta iedzīvotāju ienākumu nodokļa nepiemērošana. Iedzīvotāju ienākumu nodokļa attiecināšanas gadījumā, lai nodrošinātu interaktīvā izlozes efektivitāti un pieprasījumu ilgākā termiņā, tai būtu jāpalielina laimestu fonds, kas padarītu to nerentablu. Tāpēc, ja netiktu nodrošināts iedzīvotāju ienākuma nodokļa atbrīvojums šai interaktīvajai izlozei, tās realizācija nebūtu iespējama finansiālu apsvērumu dēļ, jo tā nespēs nodrošināt sabiedriskā labuma mērķa īstenošanai nepieciešamo papildus peļņu.

Ņemot vērā iepriekš minēto, uz jaunajiem šajā ziņojumā piedāvātajiem produktiem nepieciešams attiecināt tos nosacījumus, kas ir noteikti Simtgades loterijai, respektīvi – noteikt, ka fizisko personu ieņēmumi, kas radušies no dalības interaktīvajā izlozē “Sporto visi!” un momentloterijā “Sporta loterija”, netiek aplikti ar iedzīvotāju ienākuma nodokli. Šādam nosacījumam ir fiskāli neitrāls efekts uz iedzīvotāju ienākuma nodokli, jo pašlaik apgrozījuma pieaugums no jaunajiem valsts mēroga izložu produktiem vidēja termiņa budžeta fiskālajās prognozēs nav ietverts.

 Lai nodrošinātu, ka valsts budžeta ieņēmumos tiek nodrošināti papildus ieņēmumi 375 000 *euro* apmērā, kas nepieciešami izglītības iestādēm, kas piedalās projektā “Sporto visa klase” un nometnes “Personības akadēmija” rīkošanai, likumprojektā “Par vidēja termiņa budžeta ietvaru 2021., 2022. un 2023.gadam” ir nepieciešams iekļaut pantu, kas nosaka Latvijas Loto minimālo iemaksājamo dividenžu apmēru. Pašlaik likumprojektā “Par vidēja termiņa budžeta ietvaru 2021., 2022. un 2023.gadam” Latvijas Loto dividendēs izmaksājamā peļņas daļa (ieskaitot uzņēmumu ienākuma nodokli no dividendēm) prognozēta 2022. gadā 4 096 000 *euro* un 2023.gadā 4 835 772 *euro*. Likuma pantā ir nepieciešams noteikt Latvijas Loto dividendēs izmaksājamo peļņas daļu 2022. un 2023.gadā, palielinot to par 468 750 *euro* ik gadu,kas, atskaitot nomaksājamo 20% UIN, dotu nepieciešamos ieņēmumus, kas tiktu novirzīti sabiedriskajam labumam.

 Lai nodrošinātu iespēju veikt maksājumus izglītības iestādēm, kas piedalās projektā “Sporto visa klase” un nometnes “Personības akadēmija” rīkošanai, likumā “Par vidēja termiņa budžeta ietvaru 2021., 2022. un 2023.gadam” ir nepieciešams Izglītības un zinātnes ministrijas budžetā paredzēt finansējumu 375 000 *euro* apmērā.

Nepieciešamais finansējuma apjoms veidojas no:

* **260 000** *euro*, kas paredzēti atbalstam sporta dzīves veicināšanai Latvijas izglītības iestādēs. Katru nedēļu, sākot ar interaktīvās izlozes "Sporto visi!" TV izložu uzsākšanu, tiek noteikta viena Latvijas izglītības iestāde, kura piedalās LOK projektā "Sporto visa klase" un kura saņem 5000 *euro* finansējumu sporta dzīves uzlabošanai. Gada laikā finansējumu paredzēts piešķirt 52 izglītības iestādēm, katru nedēļu - 5000 *euro* vienai skolai.
* **115 000** *euro*, kas paredzēti programmas “Personības akadēmija” realizēšanai. Tajā skaitā – 40 000 *euro* projekta vadībai (tajā skaitā vizuālās identitātes izstrāde un producēšana, finālsacensību un nometnes satura izstrāde (ekspertu piesaiste), publicitātes pasākumi); 35 000 *euro* finālsacensību organizēšanai kopā ar pieciem Olimpiskajiem centriem (tajā skaitā telpu noma, sacensību organizēšana un tiesāšana, sacensību noformējums); 40 000 *euro* nometnes organizēšanai 50 bērniem (tajā skaitā uzturēšanas izmaksas, ēdināšana, ekskursijas un atpūtas pasākumi, inventāra noma, video un foto materiālu izgatavošana, dalībnieku un nometnes zīmols, treneru un pedagogu atalgojums).

 Jāatzīmē, ka minētajam priekšlikumam ir neliela pozitīva fiskālā ietekme, jo Latvijas Loto lielāka dividenžu iemaksa palielinās uzņēmuma ienākuma nodokļa maksājuma apjomu.

Finanšu ministrs J.Reirs

## Sakss 67083871

nils.sakss@fm.gov.lv